b'\n_START_ARTICLE_\nMad Max (videopeli)\n_START_SECTION_\nPelaaminen\n_START_PARAGRAPH_\nSuuri osa Mad Maxin tarinasta ja toiminnasta keskittyy ajoneuvoihin. Pelin alussa pelaaja saa ohjattavakseen Magnum Opus -nimisen auton, jota voi vapaasti kehitt\xc3\xa4\xc3\xa4 mieleisekseen. Autoon on saatavissa muun muassa tehokkaampia moottoreita, suojavarusteita, maalipintoja, liekinheittimi\xc3\xa4 ja kyydist\xc3\xa4 laukaistavia harppuunoita. Muokattavat ominaisuudet vaikuttavat toisiinsa: esimerkiksi uusi moottori nopeuttaa autoa, mutta heikent\xc3\xa4\xc3\xa4 hallittavuutta. Autoa ajaessa pelaaja voi vaihtaa kuvakulmaa ensimm\xc3\xa4isen ja kolmannen persoonan v\xc3\xa4lill\xc3\xa4. Auton kyydist\xc3\xa4 ammuttaessa peli hidastuu, mik\xc3\xa4 helpottaa t\xc3\xa4ht\xc3\xa4\xc3\xa4mist\xc3\xa4 kohteisiin. Maxin mukana Magnum Opuksen takaosassa matkustaa mekaanikko Chumbucket, joka tarvittaessa korjaa vahingoittuneen kulkuneuvon._NEWLINE_My\xc3\xb6s Maxin ulkoasua ja suojavarusteita on mahdollista muokata. Ker\xc3\xa4tty\xc3\xa4\xc3\xa4n riitt\xc3\xa4v\xc3\xa4sti kokemuspisteit\xc3\xa4 pelaaja voi avata Maxille uusia taitoja._NEWLINE_Avoin pelialue on jaettu useisiin alueisiin, joilla on omanlaisensa taustatarina ja ulkoasu. Alueilla voi suorittaa sivuteht\xc3\xa4vi\xc3\xa4, joihin kuuluu esimerkiksi ajokilpailuja, linnakkeiden valtaamista ja autosaattueiden tuhoamista. Sivuteht\xc3\xa4vien my\xc3\xb6t\xc3\xa4 vihollisuhka alueella laskee. K\xc3\xa4tevin tapa tutkia alueita on kuumailmapallo, jonka kyydist\xc3\xa4 on mahdollista kiikaroida eri aktiviteetteja ja tallentaa ne karttaan._NEWLINE_Kulkuneuvot kuluttavat peliss\xc3\xa4 polttoainetta, ja autoja voi tankata pelimaailmasta l\xc3\xb6ytyvill\xc3\xa4 jerrykannuilla. Kanisterilla bensiini\xc3\xa4 voi kuljettaa mukanaan auton takaosassa, ja jerrykannun voi tarvittaessa my\xc3\xb6s r\xc3\xa4j\xc3\xa4ytt\xc3\xa4\xc3\xa4. Pelihahmon saamat vauriot parantuvat ymp\xc3\xa4ri pelimaailmaa l\xc3\xb6ytyv\xc3\xa4ll\xc3\xa4 ruoalla tai vedell\xc3\xa4, jota voi kuljettaa kentt\xc3\xa4pullossa. Peliss\xc3\xa4 vuorokaudet vaihtuvat dynaamisesti, ja pelimaailmassa esiintyy my\xc3\xb6s luonnonilmi\xc3\xb6it\xc3\xa4, kuten hiekkamyrskyj\xc3\xa4.\n_START_SECTION_\nJuoni\n_START_PARAGRAPH_\nMax Rockatansky kohtaa aavikolla joukon Sotapoikia, joita johtaa tyranni Immortan Joen poika Scabrous Scrotus. Sotapojat varastavat Maxin tavarat ja Interceptor-auton. Max taistelee Scrotusta vastaan t\xc3\xa4m\xc3\xa4n Sotarekassa ja vahingoittaa t\xc3\xa4t\xc3\xa4 moottorisahalla, mutta lopulta Scrotus onnistuu ty\xc3\xb6nt\xc3\xa4m\xc3\xa4\xc3\xa4n Maxin ulos rekasta. Mukaansa Max saa Scrotuksen koiran. Aavikolla Max kohtaa Chumbucket-nimisen mekaanikon, joka tarjoaa rakentamaansa Magnum Opus -autoaan Maxille, jotta t\xc3\xa4m\xc3\xa4 voisi aloittaa kostoretken Scabrous Scrotusta vastaan.\n_START_SECTION_\nKehitys\n_START_PARAGRAPH_\nMad Max -peli julkistettiin E3 2013 -messuilla. Peli oli tarkoitus julkaista vuonna 2014 Microsoft Windowsille, PlayStation 3:lle, PlayStation 4:lle, Xbox 360:lle ja Xbox Onelle, mutta huhtikuussa 2014 julkaisun kerrottiin viiv\xc3\xa4styv\xc3\xa4n vuoteen 2015. Peliin haettiin itsen\xc3\xa4ist\xc3\xa4 tarinaa, eik\xc3\xa4 l\xc3\xa4hes samanaikainen julkaisuajankohta Mad Max: Fury Road -elokuvan kanssa ollut suunniteltua. Peliss\xc3\xa4 on kuitenkin viittauksia elokuvaan: Fury Roadissa esiintyv\xc3\xa4 Bensakaupunki (engl. Gas Town) on mukana pelialueessa, ja pelihahmojen v\xc3\xa4lisess\xc3\xa4 dialogissa mainitaan Fury Roadista tuttu Immortan Joe ja h\xc3\xa4nen tukikohtansa Linnake (engl. Citadel)._NEWLINE_Avointa pelimaailmaa pyrittiin kehitt\xc3\xa4m\xc3\xa4\xc3\xa4n uhkaavaksi ja vihamieliseksi, mutta samalla j\xc3\xa4nnitt\xc3\xa4v\xc3\xa4ksi ja vieh\xc3\xa4tt\xc3\xa4v\xc3\xa4ksi, mik\xc3\xa4 houkuttaisi pelaajaa alueiden tutkimiseen. Avalanche Studios koki haastavaksi v\xc3\xa4ltt\xc3\xa4\xc3\xa4 maisemien toistuvuutta post-apokalyptisessa pelimaailmassa, ja kehitt\xc3\xa4j\xc3\xa4t k\xc3\xa4yttiv\xc3\xa4t paljon aikaa suunnitellakseen pelimaailmaan riitt\xc3\xa4v\xc3\xa4sti vaihtelevuutta.'